Tama f'Alla waħdu Hallelujah ! Faħħar, ruħ tiegħi, il-Mulej! Infaħħar il-Mulej tul ħajti kollha; ngħanni lil Alla tiegħi kemm indum ħaj. La tittamawx fil-kbarat, għax il-bniedem ma jsalvakomx. Malli toħroġ ruħu, lejn l-art jerġa' jmur; jintemmu dakinhar ħsibijietu. Hieni min f'Alla ta' Ġakobb isib l-għajnuna tiegħu, min għandu t-tama fil-Mulej, Alla tiegħu, li għamel is-sema, l-art u l-baħar, u kulma jinsab fihom; hu li jżomm kelmtu għal dejjem, li jagħmel ħaqq lill-maħqurin, u jagħti l-ħobż lill-imġewħin. Il-Mulej li jeħles lill-imjassrin; il-Mulej li jiftaħ għajnejn l-għomja; il-Mulej li jerfa' lill-milwijin; il-Mulej li jħobb lill-ġusti; il-Mulej li jħares lill-barranin; hu li jżomm lill-iltim u lill-armla, imma lill-ħżiena jħarbtilhom triqathom. Il-Mulej isaltan għal dejjem; Alla tiegħek, Sijon, minn nisel għal nisel. Hallelujah!